**मातेश्वरी जगदंबा सरस्वती**

अभिव्यक्ती व्यक्तींना आंतरिक व्यक्तिमत्वांचे दिग्दर्शक करविते. मग ते भाषणाद्वारे असो वा लेखनाद्वारे. म्हणूनच म्हटले जाते शैली हीच मनुष्य आहे. ओज प्रसाद आणि माधुर्याने युक्त असेच एक व्यक्तिमत्व म्हणजे आदरणीय मातेश्वरी जगदंबा सरस्वती होय. सरलता, सहजता, वाकपटूता यातून त्यांच्या दिव्य व्यक्तीमत्वांची कल्पना सहज येई. मानव जीवनाला स्पर्श करणारा प्रत्येक विषय त्या ज्ञानाच्या सखोल अभ्यासाद्वारे करत विस्तृत आणि अगदी योग्य, यथार्थ विवेचनाद्वारे समाधान करत.

 मातेश्वरी जगदंबा सरस्वती हे नाव त्यांना प्रजापिता ब्रह्माकुमारी ईश्वरीय विश्वविद्यालयाची विद्यार्थिनी बनल्यानंतर मिळाले. अमृतसर येथे १९१९ साली त्यांचा जन्म झाला. मूळचे नाव राधा, कलियुग आणि सतयुगाला जोडणाऱ्या संगमयुगात परमात्मा शिव यांनी प्रजापिता ब्रह्मा यांच्या शरीरात दिव्य परकाया प्रवेश केला. परमात्मा शिव यांच्या दिव्य वाणीचे श्रवण केल्यानंतर मातेश्वरींनी आपले जीवन या ईश्वरीय कार्यात सर्वार्थाने झोकून दिले. नारी सशक्तीकरणाविषयी त्यांचे विचार स्पष्ट, सशक्त व समर्थ आहेत. त्यांचा सार पुढीलप्रमाणे आहे.

परमपिता परमात्माने जेव्हा सृष्टिची निर्मिती केली तेव्हा नर आणि नारी या दोघांनाही आपले संतान संबोधले. कलियुगाचा अंत काळ म्हणजे संपूर्ण कल्पाचा शेवटचा काळ आहे. अशा समयी या भूतलावर सर्व आत्म्यांना पुन्हा पावन बनविण्यासाठी परमपित्याचे दिव्य अवतरण संगमयुगात (वर्तमान काळ) होते. या विश्वविद्यालयाद्वारे ज्ञान योगाच्या आधारे परमात्म्याचे हेच कार्य १९३६ पासून निरंतर सुरु आहे. कलियुगात स्रीला अबला मानून अनेक अत्याचार होतात. म्हणून परमात्मा शिव स्वतः स्री उत्थानासाठी स्रीयांनाच आपली सेना बनवतात. स्रीयांना याच काळात सर्वशक्तिमान ‘शिव’ ची शक्ती प्राप्त होते, ज्यामुळे “भारतमाता शक्ती अवतार” म्हणून त्यांचे अविनाशी कार्य सुनिश्चित होते. जसे परमात्मा स्री पुरुषांची रचना रचतो म्हणून ‘रचयिता’ संबोधल्या जातो. तसेच स्री सुद्धा नर-नारींना जन्म देते म्हणून तिचेही स्थान उच्च आहे. स्रियांनी या गोष्टींचा अभिमान बाळगावा कि वर्तमान समयी त्यांना परमात्याकडून आपला गमावलेला अधिकार शक्ती, गुण पुन्हा प्राप्त होत आहे. “कलियुगात’ स्री वर्गाचे जे अध: पतन व ह्रास झालेला आहे तो आता नष्ट होत आहे. स्रियांना सरळ परमात्म्याद्वारे आध्यात्मिक शक्ती मिळत आहे. भगवंत स्रियांना स्वमान देतात कि- “हे नारी तुझ्याविना स्वर्गीय दुनियेच्या स्थापनेचे कार्य अशक्य आहे. आता तुझ्यात मी दिव्य शक्ती भरत आहे. तू स्वतःला ‘अबला’ नव्हे ‘सबला’ समज.”

भारतात देवींचे खुप गायन-पूजन होते. त्या सुद्धा स्रीयाच आहेत ना? म्हणून आपण ही स्वतःला एखाद्या देविप्रमाणे सर्वशक्तिमान परमात्म्याची संतान, शिवशक्ती समजावे. देवींच्या पायाखाली आसुरांचा संहार होतो. त्याच प्रमाणे आपणही आसुरी प्रवृत्तीचा नाश करायला हवा. परमात्मा जी शक्ती देतात ती धारण करा. देवीला दाखवले जाणारे हात हे त्यांच्या मानसिक शक्तीचे प्रतिक आहे. परंतु ती सूक्ष्म असल्यामुळे शरीराच्या हातांच्या रुपात दाखवली आहे. तसेच सत्तेसाठी लढा दिल्यामुळे सुद्धा त्या शक्तिशाली बनतात.

तसेच स्रियांनी आपले कमजोर, असमर्थतेच्या विचारांचा त्याग करून आपल्या कर्तव्याच्या मार्गावर स्वप्रेरणेने चालावे. श्रेष्ठ मार्गावर चालण्यासाठी काही अडचणी ही येतात, कष्ट ही सहन करावे लागतील. म्हणून “आम्ही अबला आहोत” हा विचार मनाला स्पर्श सुद्धा करू नये. कारण स्री ही सर्वांची भाग्य विधाती असते. तिनेच आदर्शाचा मार्ग सोडला तर सर्वांचे काय होईल आणि सत्यतेसाठी सहन केल्यास ती अधिक शक्तिशाली बनते.

स्रीच्या पावित्र्यामुळे घरात सुख-शांती नांदते. सर्व पुरुषांना अधिकार आहेत. तसेच स्रीयांनाही अधिकार आहेत. कारण मूळ स्वरूपात सर्वच आत्मे प्रभूची लेकरे आहेत. फक्त या सृष्टी रंगमंचावर भूमिका वठविण्यासाठी स्री आणि पुरुष हे दोन भिन्न शरीर मिळालेले आहेत. स्रियांना सहारा देणारा ‘शिव’ आता या धरतीवर अवतरीत झालेला आहे. म्हणून आपणही त्याला संपूर्ण साथ देवून हिम्मतवान बनले पाहिजे. खरोखरच २१ व्या शतकातून वाटचाल करणाऱ्या आपल्या भारत मातांनीही मातेश्वरीचे विचार आचरणात आणले तर महिला सशक्तीकरण शक्य आहे. केवळ स्रीमुक्तीच्या स्री हक्काच्या घोषणा देवून स्री सबला बनणार नाही तर त्यात अध्यात्मिक शक्तींची भर टाकल्यास खरे सशक्तीकरण शक्य आहे.

असे हे प्रबळ विचार समाजात प्रत्यक्ष रुजविणाऱ्या मातेश्वरी जगदंबा सरस्वती यांनी २४ जून १९६५ रोजी आपल्या नश्वर शरीराचा त्याग करून संपूर्ण दैवी अवस्था प्राप्त केली. त्यांच्या स्मृतिस शत: अभिवादन!

\*\*\*\*